חברת גילת שמפתחת מוצרים לרשתות תקשורת מבוססות לוויין זכתה בחוזה של חברת Globe Telecom הפיליפינית. גילת שמנוהלת על ידי יונה עובדיה תספק לגלוב טלקום בשלוש השנים הקרובות שירותי WiFi על גבי לוויין לבתי ספר ולבתי חולים בנוסף לפריסה של תשתית סלולרית בפיליפינים.
היקפו הכספי של החוזה מוערך ב-7-4 מיליון דולר. החוזה הנוכחי התקבל שנתיים לאחר שגילת שבשליטת קרן פימי (34%) קיבלה חוזה בהיקף של 3 מיליון דולר לאספקת שירותי הקמה, ניהול ותחזוקה של רשת סלולרית בפיליפינים עבור גלוב לתקופה של חמש שנים.
בגילת ציינו שגלוב בחרה במערכת שלה כדי להרחיב את היצע השירותים למגזרים חיוניים נוספים כמו בתי חולים ובתי ספר. גילת הרוויחה 2.8 מיליון דולר במחזור של 62 מיליון דולר ברבעון הראשון של 2019 בהשוואה לרווח של 2.3 מיליון דולר במחזור של 67 מיליון דולר ברבעון המקביל ב-2018.
החברה צופה שהכנסותיה ב-2019 יסתכמו ב-295-275 מיליון דולר, הרווח התפעולי ינוע בין 23 ל-27 מיליון דולר והרווח התפעולי התזרימי המתואם (Adjusted Ebitda) שלה ב-2019 יהיה 42-38 מיליון דולר. גילת הגיבה לחוזה החדש בעלייה של 2.9% ומשלימה ירידה של 6.6% ב-12 החודשים האחרונים.